b'\n_START_ARTICLE_\nAnsambel Ludvika Lesjaka\n_START_SECTION_\nZasedba\n_START_PARAGRAPH_\nAnsambel Ludvika Lesjaka so ob ustanovitvi sestavljali harmonikar in vodja Ludvik Lesjak, kitarist Lado Kresol in basist Jo\xc5\xbee Zupan. V ve\xc4\x8d kot \xc5\xa1tiridesetih letih delovanja so se v zasedbi zvrstili mnogi glasbeniki. To so bili orgli\xc4\x8dar in pevec Marjan Urbanija, pevci Tone Rus, Matija Cerar, Olga Weisbacher, Melita Avsenak in Lojze Ambro\xc5\xbe ter kitarist Vinko Mrak. Nekaj \xc4\x8dasa je z ansamblom prepevala vokalna zasedba Fantje s Katarine.\n_START_SECTION_\nDelovanje\n_START_PARAGRAPH_\nHarmonikar Ludvik Lesjak iz Gabrijel na Dolenjskem je \xc5\xbee leta 1957 osnoval svoj ansambel z imenom Tiki. V njem so poleg njega igrali \xc5\xa1e bobnar Vili Logar, trobenta\xc4\x8d Marjan Slab\xc5\xa1ak in klarinetist Stane Slab\xc5\xa1ak. Prvi\xc4\x8d so nastopili na veselici v Krmelju, delovali pa so tri leta._NEWLINE_Po voja\xc5\xa1\xc4\x8dini in preselitvi v okolico Ljubljane je Lesjak leta 1959 z bratoma Tonetom in Vinkom oblikoval ansambel Bratje Lesjak. Istega leta so nastopili na televizijski javni prireditvi Pred sedmimi kamerami v hali Tivoli. Pozneje je zbral ve\xc4\x8d glasbenikov v Ansambel Ludvika Lesjaka, ki je pogosto javno nastopal in snemal plo\xc5\xa1\xc4\x8de. Predstavili so se v oddajah Slovenski ansambli tekmujejo, Poka\xc5\xbei, kaj zna\xc5\xa1, Pred sedmimi kamerami, nastopili pa so tudi na \xc5\xa1estih ptujskih festivalih._NEWLINE_Melodije za skladbe ansambla je pisal vodja Ludvik Lesjak, ki je dodal tudi ve\xc4\x8dino besedil, nekaj teh pa so prispevali \xc5\xa1e Olga Weisbacher, Marjan Stare, Stana Vin\xc5\xa1ek in Tone Rus.'